ડેપ્યુટી કમિશનર ઓફ પોલીસ ઉષા રાડા કહે છે, “ગુજરાતમાં જે રીતે રેવ પાર્ટીનું ચલણ વધ્યું છે, એ જોતાં અમે તપાસ કરી તો ખબર પડી કે આમાં યુવાનો જ વધુ સંકળાયેલા છે. યુવાનો ગુજરાત બહાર અભ્યાસ અર્થે જાય છે ત્યાંથી આવી આદતો લઈને આવે છે. ૧૪થી ૧૭ વર્ષની ઉંમરના ટીનેજર્સ એક ખાસ પ્રકારના ડ્રગના રવાડે ચડ્યા છે. કેટલાક તો ડ્રગના બંધાણી બની ચૂક્યા છે. યંગ જનરેશન ફિલ્મમાં પાર્ટી નિહાળી તથા સોશિયલ મીડિયાના ક્રેઝથી પણ ડ્રગનું સેવન કરે છે. ડ્રગ માફિયાઓ પણ આવા યુવાનોને સોફ્ટ ટાર્ગેટ બનાવે છે. દેખાદેખીના કારણે નવી પેઢી તેના જીવને જોખમમાં મૂકે છે. તેમની સંગત જ એવી હોય છે કે લત લાગતા વાર નથી લાગતી. પાર્ટી કલ્ચરમાં દારૂની સાથે એકાદ વખત ડ્ર્ગ લેવાથી પણ નશાના રવાડે ચઢી જવાય છે. આ પ્રથા આગળ વધે એ પહેલાં તેને અટકાવવી જોઈએ. ડ્ર્ગ માફિયાઓ પણ આવી તકનો લાભ ઉઠાવે છે. યુવાનો રેવ પાર્ટીના રવાડે ન ચડે એ માટે માતા-પિતાએ ધ્યાન રાખવું જોઈએ. સંતાનો ક્યાં જાય છે? કોની સાથે ફરે છે? ક્યારે પરત આવશે? એ બધી જાણકારી મેળવવી જોઈએ. જોકે કેટલાંક યુવક-યુવતીઓને આવી પાર્ટીમાં પહોંચ્યા પછી ખબર પડે છે કે તેઓ ખોટી જગ્યાએ આવી ગયાં છે. ડ્ર્ગની લતથી દૂર રહેવા માટે આ પ્રકારની પાર્ટીમાં જવાનું ટાળવું જોઈએ.”